
    Pôvodná publikácia


    


    


    Ferko Urbánek. Ó, tie ženy! Sólové výstupy a scény. Fr. Urbánek a spol. Trnava 1925. 140 s.


    


    Bibliografické poznámky


    Ó, tie ženy!


    Veselohra vo 4 dejstvách.


    V Bratislave, 1925


    Tlačou a nákladom Kníhtlač. Fr. Urbánek a spol. v Trnave.

  


  
    Osoby


    


    


    Dr. Dušan Dovanič, pravotár.


    Oľga, jeho žena.


    Dr. Milan Jarkovský, pravotár.


    Helena, jeho žena.


    Dr. Ivan Drahúň, lekár.


    Mája, jeho žena.


    Fridolin Bachratý, bohatý súkromník a Karolina, jeho žena; rodičia Oľgy.


    Gusto, sluha a Betka, chyžná u Dovaničov.


    Peter, sluha a Dorka, chyžná u Jarkovskych.


    Jurko, sluha a Cilka, chyžná i u Drahúňov.


    Ján Fedor, priateľ Drahúňov.


    Ivan Bolenský, Marienka, jeho žena, Ján Záturiansky a Viera, jeho žena; priatelia Bolenských.


    Damian Bubenčík, pianista.


    Čiašnik I.


    Čiašnici.


    Prvá maska.


    Druhá maska.


    Tretia maska.


    Masky.


    Hostia.


    


    Prvý, tretí a štvrtý dej odohráva sa u Dovaničov na Slovensku, druhý dej v Prahe.

  


  
    Dejstvo I.


    


    


    Moderne zariadená jedálňa u Dovaničov. V pravo i v ľavo dvere. V úzadí klavír a predstena. Vkusne prikrytý stôl, na ňom rozmanité jedlá, fľaše, kvety atď.


    


    Výstup 1.


    


    Dovanič, Oľga, Jarkovský, Helena, Drahúň, Mája, Záturiansky, Viera, Bolenský, Marienka, hostia.


    


    VŠETCIA (stoja v malebných skupinách, živo si štrngajú a pripíjajú Oľge): Živili! Nazdar! Živili! Sláva!


    OĽGA (prívetive každému priťukáva): Nazdar!


    JARKOVSKÝ (k Oľge): Milostivá, ešte raz úctive opakujem moje najsrdečnejšie blahoželanie ku slávnemu dňu vašich milých narodenín!


    VŠETCIA: Podobne i my!


    OĽGA: Ďakujem.


    DRAHÚŇ: Živili mnogaja blagaja ljeta!


    VŠETCIA: Živili!


    HELENA: Živ ťa Boh, Olinka a ostaň nám stále úprimnou priateľkou!


    MÁJA: Šťastie nech ožiaruje dni života tvojho a blaho buď ti štedrým údelom!


    OĽGA: Ďakujem vám, drahí priatelia, za úprimné a srdečné blahoželanie a buďte ubezpečení, že vám i ja všetko to, čo ste mi takými peknými slovami priali, zo srdca želám. (Nadvihne pohár.) Na naše priateľstvo!


    VŠETCIA (priťuknú jej): Na stále priateľstvo!


    DOVANIČ: Život bez priateľstva sťa svet bez slnka.


    JARKOVSKÝ: Máš pravdu. Pravé priateľstvo osvecuje chmúrne dni nášho života.


    BOLENSKÝ: Ono ho ohrieva a blaží.


    ZÁTURIANSKY: Najchudobnejší človek na svete je ten, ktorý nemá duše, čo by s nim cítila, ktorý nemá priateľa.


    VŠETCIA: To je pravda.


    DOVANIČ: A preto nech prekvitá naše priateľstvo! (Dvihne pohár a pripije.)


    BOLENSKÝ: Na naše priateľstvo! (Dvihne pohár.)


    DRAHÚŇ: Milujme sa a nedajme sa!


    VŠETCIA: Tak je! Tak je! (Pripíjajú.)


    ZÁTURIANSKY: No, ja myslím, ctené dámy a páni, žeby sme sa štedrým našim pánom hostiteľom za vzácne pohostenie úctive poďakovali a poberali sa domov.


    BOLENSKÝ: Máš pravdu, amice!


    VIERA: Veru áno, poďme!


    MARIENKA: Poďme!


    HOSTIA: Už je čas!


    VIERA (k Oľge): Dovolíš, Olinka? (Vstáva.)


    OĽGA: Čo tak pospiechaš, Vieročka? (Vstane.)


    DOVANIČ (ku Záturianskemu): Čo tak náhliš!


    VIERA: Máme dieťa nezdravé. Som netrpelivá. Prepáčte, že rušíme spoločnosť.


    ZÁTURIANSKY: Nám už musíte prehliadnuť. Ostatní môžu sa ešte pobaviť.


    BOLENSKÝ: My tiež ideme s vami, keď bývame na jednom konci.


    HOSTIA: I my…


    OĽGA: Škoda! Mohli ste sa ešte zabaviť.


    VIERA (podá jej ruku a bozká ju): Druhý raz, Olinka. S Bohom! (Odoberie sa.)


    ZÁTURIANSKY: Áno, druhý raz. Ruku ľúbam. (Bozká jej ruku a odoberie sa od ostatných.)


    BOLENSKÝ, MARIENKA, HOSTIA: Nazdar! Ruky ľúbam! (Odoberú sa a odídu so Záturianskovci v ľavo.)


    OĽGA, DOVANIČ (odprevadia ich až ku dverám): Do skorého videnia! S Bohom!

